ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
சத்யஜித்ரே திரைப்படம் மற்றும் தொலைக்காட்சிக் கழகத்தின் 10வது பட்டமளிப்பு விழா: 83 பேர் பட்டம் பெற்றனர்
சத்யஜித்ரே திரைப்படம் மற்றும் தொலைக்காட்சிக் கழகம் தனது 10வது பட்டமளிப்பு விழாவை காணொலிக் காட்சி மூலம் இன்று நடத்தியது. திரைப்பட மேஸ்ட்ரோ திரு சத்யஜித்ரே பிறந்த நூற்றாண்டின் தொடக்கத்தை இந்த நாள் குறிக்கிறது. ‘‘சத்யஜித்ரே திரைப்படம் மற்றும் தொலைக்காட்சிக் கழகம், நாட்டுக்குப் புதிய திரைப்படத் தயாரிப்பாளர்களை அளிப்பதால், இந்த நாள் மிகவும் குறிப்பிடத்தகுந்த நாள்” என இந்தக் கழகத்தின் பொறுப்பு இயக்குநர் பேராசிரியர். அமரேஷ் சக்ரவர்த்தி கூறினார்.
திரைப்படத் துறையின் 13வது பிரிவு பட்டதாரிகள், எலக்ட்ரானிக் மற்றும் டிஜிட்டல் மீடியா துறை, அனிமேஷன் துறைகளின் முதல் பட்டதாரிகள் தங்களின் படிப்பு மற்றும் முதல் ஆய்வுப் படங்களை வெற்றிகரமாக முடித்து தங்களின் முதுநிலைப் பட்டயச் சான்றிதழைப் பெற்றனர்.
சத்யஜித்ரேவின் எளிமை மற்றும் திரைப்படத்தை இயக்கும் திறன் ஆகியவை இந்த இளம் திரைப்படத் தயாரிப்பாளர்களின் ஆரம்ப முயற்சிகளில் காணப்படுகிறது. இந்த நிறுவனத்தின் மாணவர்களால் உருவாக்கப்பட்ட 21 ஆய்வுத் திரைப்படங்கள் விருதுகளைப் பெற்றன. சரண் வேணுகோபால் இயக்கிய மிட்நைட் ட்ரீம் என்ற ஆய்வுத் திரைப்படம், மத்திய அரசு சமீபத்தில் நடத்திய 67வது தேசிய திரைப்பட விருதில், சிறந்த திரைப்படத்துக்கான விருதைப் பெற்றது.
இந்த விழாவின் தலைமை விருந்தினராக பிரபல நடிகர் மற்றும் தயாரிப்பாளரான பத்மஸ்ரீ விருது பெற்ற திருமிகு. அபர்னா சென் கலந்து கொண்டு பட்டதாரிகளை வாழ்த்தினார்.
அவர் தனது உரையில் சத்யஜித்ரேவுடனான நினைவுகளைப் பகிர்ந்து கொண்டார். “திரைப்பட குரு சத்யஜித்ரே பிறந்த நூற்றாண்டின் தொடக்கத்தை இன்றைய நாள் குறிப்பதால், இது இரட்டைப் புனிதமான நாள்” என அவர் கூறினார். சத்யஜித்ரே தனது வழிகாட்டியாக இருந்தார் என்றும், அவரது திரைப்படங்களில் பணியாற்றியது எனது பாக்கியம் என அவர் குறிப்பிட்டார்.
சத்யஜித்ரே திரைப்படக் கழகத்தில் பயிலரங்கங்களை நடத்திய புகழ்பெற்ற பேராசிரியர்கள் மற்றும் திரைப்படத்துறை நிபுணர்கள், பட்டம் பெற்ற 83 பேரை பாராட்டினர். அனிமேஷன் திரைப்படத் தயாரிப்பாளர் பிரஷன்ஜித் கங்குலி, ஒலிக்கலவைப் பொறியாளர் ஹித்தேந்திரா கோஷ், திரைப்படத் தயாரிப்பாளர் உமேஷ் விநாயக் குல்கர்னி, பிரசார் பாரதி முன்னாள் தலைமை நிர்வாக அதிகாரி ஜவஹர் சிர்கார், சினிமாட்டோகிராபர் அனித் மேத்தா உள்ளிட்ட பலர் பட்டதாரி மாணவர்களின் முதல் முயற்சிகளைப் பாராட்டி, அவர்களின் எதிர்கால வெற்றிப் பயணத்துக்கு வாழ்த்து தெரிவித்தனர்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1715532---
-------
(Visitor Counter : 139
குடியரசுத் துணைத் தலைவர் செயலகம்
இளைஞர்களிடையே உள்ள திறன் இடைவெளியை நிரப்புவதற்கான அவசரத் தேவை உள்ளது: குடியரசு துணைத் தலைவர்
புதிய சந்தையின் தேவைகளுக்கு ஏற்ப இளைஞர்களை போட்டித் திறன் மிக்கவர்களாக ஆக்குவதற்கும் நமது பணியாளர்களின் செயல்திறனை மேம்படுத்துவதற்கும் இளைஞர்களிடையே உள்ள திறன் இடைவெளியை நிரப்புவதற்கான அவசரத் தேவை உள்ளது என்று குடியரசு துணைத் தலைவர் திரு எம் வெங்கையா நாயுடு இன்று கூறினார். "வரும் வருடங்களில் இந்தியாவின் பொருளாதாரத்தை மேம்படுத்த இது மிகவும் முக்கியம்," என்று அவர் கூறினார்.
ஹைதராபாத்தில் உள்ள ஜிஎம்ஆர் வரலட்சுமி பவுண்டேஷனின் அதிகாரமளித்தல் மற்றும் வாழ்வாதார மையத்தை பார்வையிட்ட திரு நாயுடு, அங்குள்ள பணியாளர்கள் மற்றும் அங்கு பயிற்சி பெறுவோரிடம் உரையாடினார். வேலைவாய்ப்பு சந்தையில் போட்டித்திறன் மிக்கவர்களாக திகழ 21-ம் நூற்றாண்டின் வளர்ந்து வரும் தேவைகளை பூர்த்தி செய்வதற்கான திறன் வளர்த்தல் முக்கியம் என்று அவர் அறிவுறுத்தினார்.
ஜிஎம்ஆர் சின்மயா வித்யாலயாவை பின்னர் பார்வையிட்ட குடியரசு துணைத் தலைவர், அதன் ஆசிரியர்கள் மற்றும் மாணவர்களுடன் உரையாடினார். ஜிஎம்ஆர் குழுமத்தின் நிறுவனர்-தலைவர் திரு கிராந்தி மல்லிகார்ஜுன ராவ், ஜிஎம்ஆர் வரலட்சுமி பவுண்டேஷனின் அலுவலர்கள் மற்றும் பணியாளர்கள் உடனிருந்தனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetailm.aspx?PRID=1741270
பிரதமர் அலுவலகம்
கிராமி விழாவில் சிறந்த குழந்தைகளுக்கான இசை ஆல்பத்திற்கான விருதை வென்ற ஃபல்குனி ஷாவிற்கு பிரதமர் வாழ்த்து
கிராமி விழாவில் சிறந்த குழந்தைகளுக்கான இசை ஆல்பத்திற்கான விருதை வென்ற ஃபல்குனி ஷாவிற்கு பிரதமர் திரு. நரேந்திர மோடி வாழ்த்து தெரிவித்துள்ளார்.
இது தொடர்பாக பிரதமர் தனது டுவிட்டரில் கூறியிருப்பதாவது:
("கிராமி விழாவில் சிறந்த குழந்தைகளுக்கான இசை ஆல்பத்திற்கான விருதை வென்ற ஃபல்குனி ஷாவிற்கு எனது வாழ்த்துக்கள். அவரது எதிர்கால முயற்சிகள் சிறப்பாக அமைய வாழ்த்துகிறேன்."
மத்திய அமைச்சரவை
இந்திய தலைமை தணிக்கை அதிகாரி அலுவலகத்தில் துணைத் தலைமை தணிக்கை அதிகாரி பணியிடம் ஒன்றை உருவாக்க மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்திய தலைமை தணிக்கை அதிகாரி அலவலகத்தில், 17ஆம் நிலை சம்பள விகிதத்தில், துணைத் தலைமை தணிக்கை அதிகாரி  பணியிடம் ஒன்றை  உருவாக்க ஒப்புதல் அளிக்கப்பட்டது.
புதிதாக உருவாக்கப்படும் பதவியில் நியமிக்கப்படுபவர், மாநில தணிக்கை தொடர்பான ஒருங்கிணைப்பு பணிகளுடன், தொலைத்தொடர்பு தணிக்கைப் பணிகள் மற்றும் இந்திய தணிக்கை மற்றும் கணக்குத்துறையில் மேற்கொள்ளப்படும் பல்வேறு தகவல் தொழில்நுட்ப முன்முயற்சிகளை ஒருங்கிணைக்கும் பணிகளை மேற்கொள்வார்.
இப்பணியிடம் ரூ.21 லட்சம்  செலவில் உருவாக்கப்படவுள்ளது.
PIB Headquarters
பெண் குழந்தைகளுக்கு பாதுகாப்பும், கல்வியும்: விழிப்புணர்வு அளிக்க தமிழகம் முழுவதும் 800 கலை நிகழ்ச்சிகள்
மத்திய அரசின் “பெண் குழந்தையைப் பாதுகாப்போம், பெண் குழந்தைக்கு கல்வியளிப்போம்” என்ற திட்டத்தை வெற்றிகரமாக பிரச்சாரம் செய்வதற்கு தகவல் ஒலிபரப்பு அமைச்சகத்தின் மண்டல மக்கள் தொடர்பு அலுவலகம் சென்னையில் இன்று  நாட்டுபுறக் கலைஞர்களுக்கு ஒருநாள் பயிலரங்கை நடத்தியது.
இந்தப் பயிலரங்கு மத்திய மகளிர் மற்றும் குழந்தைகள் மேம்பாட்டு அமைச்சகம் தமிழக அரசின் சமூக நலத்துறை ஆகியவற்றுடன் இணைந்து நடத்தப்பட்டது.
இதில், பெண் குழந்தைகளைப் பாதுகாப்பது, அவர்களுக்கு கல்வி அளிப்பது ஆகியவற்றில் மக்களிடையே விழிப்புணர்வு ஏற்படுத்துவதில் நாட்டுப்புறக் கலைஞர்களின் முக்கியத்துவம் எடுத்துரைக்கப்பட்டது.
இந்தப் பயிலரங்கைத் தமிழக அரசின் சமூக நலத்துறை ஆணையர் திருமதி வி. அமுதவல்லி தொடங்கி வைத்தார். பெண் குழந்தைகள் பிறப்பதிலிருந்து அவர்களைப் பாதுகாக்கவும், வளர்க்கவும், அவர்களுக்குக் கல்வி அளிக்கவும் பல திட்டங்களை அரசு வெற்றிகரமாக செயல்படுத்தி வருகிறது என்று அவர் கூறினார். இந்தத் திட்டத்தை மேலும் சிறப்பாக அமல்படுத்த மாநிலம் முழுவதும் நாட்டுப்புறக் கலைக்குழுக்கள் இந்த செய்தியை தீவிரமாக கொண்டு செல்ல வேண்டும் என்று ஆணையர் வலியுறுத்தினார்.
“பெண் குழந்தையைப் பாதுகாப்போம், பெண் குழந்தைக்குக் கல்வியளிப்போம் என்ற செய்தியை நாட்டுப்புறக் கலைஞர்கள் மூலம் மாநிலம் முழுவதும் கொண்டு செல்ல இரண்டு மாதங்களில் 800 நிகழ்ச்சிகளை நடத்தத் திட்டமிடப்பட்டுள்ளது.
இந்தப் பயிலரங்கில் உரையாற்றிய சமூக நலத்துறை இணை இயக்குநர் திருமதி பி சுந்தரி இந்த செய்தியைப் பரவலாக்குவதற்கான வழிகாட்டுதல்களை வழங்கினார்.
மண்டல மக்கள் தொடர்பு அலுவலகம், பத்திரிகை தகவல் அலுவலகம் ஆகியவற்றைச் சேர்ந்த அதிகாரிகளும் பங்கேற்றனர்.
தொழிலாளர் மற்றும் வேலைவாய்ப்பு அமைச்சகம்
தொழிலாளர் வருங்கால வைப்பு நிதி சந்தாதாரர்களுக்கு 8.15% வட்டி வீதத்திற்கு மத்திய அறங்காவலர்கள் வாரியம் பரிந்துரை
தொழிலாளர் வருங்கால வைப்பு நிதி அமைப்பின் மத்திய அறங்காவலர்கள் வாரியத்தின் 233-வது கூட்டம் மத்திய தொழிலாளர் நலன், வேலை வாய்ப்பு மற்றும் சுற்றுச்சூழல், வனம் மற்றும் பருவநிலை மாற்றத் துறை அமைச்சர் திரு பூபேந்திர யாதவ் தலைமையில் இன்று நடைபெற்றது. மத்திய தொழிலாளர் நலன் மற்றும் வேலை வாய்ப்பு, பெட்ரோலியம் மற்றும் இயற்கை எரிவாயு துறை இணையமைச்சர் திரு ராமேஸ்வர் தெளி, தொழிலாளர் நலன் மற்றும் வேலைவாய்ப்புத் துறைச் செயலாளர் திருமிகு ஆர்த்தி அகுஜா உள்ளிட்டோரும் இக் கூட்டத்தில் கலந்து கொண்டனர்.
2022-23 நிதியாண்டிற்கான உறுப்பினர்களின் கணக்குகளில் 8.15% வருடாந்திர வட்டியை வரவு வைக்க மத்திய வாரியம் பரிந்துரைத்தது. வட்டி வீதம் அரசிதழில் அதிகாரப்பூர்வமாக அறிவிக்கப்படும், அதைத் தொடர்ந்து வட்டித் தொகையை சந்தாதாரர்களின் கணக்கில் வருங்கால வைப்பு நிதி அமைப்பு வரவு வைக்கும்.
வளர்ச்சி மற்றும் உபரி நிதி இரண்டையும் சமநிலைப்படுத்தும் தொகையின் பாதுகாப்பை மத்திய அறங்காவலர்கள் வாரியம் பரிந்துரைத்தது. 8.15% வட்டி விகிதம், உபரியை பாதுகாப்பதோடு உறுப்பினர்களுக்கு வருமானத்தை அதிகரிக்கவும் உத்தரவாதம் அளிக்கிறது. சொல்லப்போனால் 8.15% வட்டி விகிதம் மற்றும் உபரியான 663.91 கோடி என்பது கடந்த ஆண்டை விட அதிகம்.
வாரியத்தின் பரிந்துரையின்படி மொத்த அசல் தொகையான ரூ. 11 லட்சம் கோடியில் உறுப்பினர்களின் கணக்கில் சுமார் ரூ. 90,000 கோடி விநியோகிக்கப்பட வேண்டும். இத்தொகை கடந்த 2021- 22-ம் நிதியாண்டில் முறையே ரூ. 9.56 லட்சம் கோடியாகவும், ரூ. 77,424.84 கோடியாகவும் இருந்தது. கடந்த 2021-22 நிதியாண்டுடன் ஒப்பிடுகையில் வருமானம் மற்றும் அசல் தொகையின் வளர்ச்சி முறையே 16% மற்றும் 15% அதிகமாக உள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1911334
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
அதிகாலையில் ஓட்டப்பயிற்சியின்போது வழியில் தெரியும் குப்பையை அகற்றும் பழக்கத்தை வாழ்க்கையில் கொண்டுவர வேண்டும்: துர்கா சங்கர் மிஸ்ரா
தில்லியில் ஓட்டப் பயிற்சியின்போது குப்பையை அகற்றும் பணியில் வீட்டு வசதித்துறை அமைச்சக அதிகாரிகள்
மக்களிடம் தூய்மையை கடைபிடிக்க அறிவுறுத்தவும், நமது நகரங்களை தூய்மையாக வைத்திருக்கவும் வலியுறுத்தி, புதுதில்லியில் இன்று அதிகாலை வீட்டு வசதி மற்றும் நகர்ப்புற விவகாரங்களுக்கான அமைச்சகங்களைச் சேர்ந்த 300-க்கும் அதிகமான அதிகாரிகள், ஓட்டப் பயிற்சியின்போது, வழியில் தெரியும் குப்பைகளை அகற்றும் பயிற்சியில் ஈடுபட்டனர். சுமார் 2 மணிநேரம் நடைபெற்ற இந்தப் பயிற்சி, வீட்டுவசதி மற்றும் நகர்ப்புற விவகாரங்கள் துறை செயலர் துர்கா சங்கர் மிஸ்ரா தலைமையில் நடைபெற்றது. புதுதில்லியில் ஜன்பத் சந்தைப் பகுதியில் தொடங்கிய இந்தப் பயிற்சி, சாஸ்திரி பவன் அருகே முடிவுற்றது. வழயில், இந்தப் பயிற்சியை பார்த்துக் கொண்டிருந்தவர்கள், வாகன ஓட்டிகள், வியாபாரிகள் மற்றும் அதிகாலையில் நடைப்பயிற்சி மேற்கொள்வோர்கள் என பல தரப்பினரிடமும் தூய்மை இந்தியா பற்றிய விழிப்புணர்வை பயிற்சியில் கலந்து கொண்டவர்கள் ஏற்படுத்தினார்கள்.
இந்தப் பயிற்சியின்போது உடைந்த பாட்டில்கள், ஐஸ்க்ரீம் மற்றும் குட்கா உறைகள், நீர் அருந்தும் பிளாஸ்டிக் மற்றும் பேப்பர் டம்ளர்கள் உள்ளிட்ட தூக்கியெறியப்பட்ட பொருட்களை பயிற்சியில் ஈடுபட்டவர்கள் சேகரித்தனர். பயிற்சியில் ஈடுபட்டவர்களிடம் கலந்துரையாடிய அரசு செயலர் மிஸ்ரா, குப்பையில்லாத தூய்மையான நகரமாக பராமரிப்பதை உறுதி செய்ய இதுபோன்ற பயிற்சியை தினமும் நாம் மேற்கொள்ள வேண்டும் என்றார். பிரதமரின் தூய்மையே சேவை முன்முயற்சியின் ஒரு பகுதியாக, வீட்டு வசதி மற்றும் நகர்ப்புற விவகாரங்களுக்கான அமைச்சகம் இந்தப் பயிற்சி நடவடிக்கையை மேற்கொண்டது. தன்னார்வத் தொண்டு நிறுவனங்கள், புதுதில்லி முனிசிபல் கார்ப்பரேசன், மத்திய பொதுப்பணித்துறை மற்றும் பல்வேறு அமைப்புகள் இந்த தூய்மையே சேவை பயிற்சி நிகழ்ச்சியில் கலந்து கொண்டனர்.
இன்று மட்டும் சுமார் 500 பைகளில் குப்பைகள் அகற்றப்பட்டது. இந்தப் பயிற்சிக்கு கிடைத்த பெரும் ஆதரவை அடுத்து, இதுபோன்ற பயிற்சியை வரும் 30-ஆம் தேதி புதுதில்லியில் உள்ள நேரு பூங்கா, சாணக்கியபுரி உள்ளிட்ட பகுதிகளில் மேற்கொள்ள முடிவு செய்யப்பட்டுள்ளது.
---------
(Visitor Counter : 93
எரிசக்தி அமைச்சகம்
இந்தியாவின் முதல் யூரோ பத்திரத்தை வெளியிட்டது பவர் பைனான்ஸ் கார்ப்பரேஷன் நிறுவனம்
மின்துறையில் முன்னணி வங்கிசாரா நிதி நிறுவனமான, பவர் பைனான்ஸ் கார்ப்பரேஷன் லிமிடெட் , தனது முதல் யூரோ 300 மில்லியன், 7 ஆண்டு யூரோ பத்திரத்தை கடந்த 13ம் தேதி வெற்றிகரமாக வெளியிட்டது. இதன் மூலம் பெறப்பட்ட 1.841 சதவீத விலை, யூரோ சந்தையில் இந்திய வெளியீட்டு நிறுவனத்தால், பெறப்பட்ட மிகக் குறைந்த வசூல்.
இது , இந்திய வங்கி சாரா நிதி நிறுவனம் வெளியிட்ட முதல் யூரோ பத்திரம் மற்றும் 2017ம் ஆண்டிலிருந்து இந்தியாவில் இருந்து வெளியிடப்பட்ட முதல் யூரோ பத்திரம் என்பது குறிப்பிடத்தக்கது.
இந்த பத்திர வெளியீட்டின்போது, ஆசிய மற்றும் ஐரோப்பாவைச் சேர்ந்த 82 முதலீட்டு நிறுவனங்கள் பங்கேற்றன. இது 2.65 மடங்கு மிகையானது.
------
(Visitor Counter : 244
சாலைப் போக்குவரத்து மற்றும் நெடுஞ்சாலைத்துறை அமைச்சகம்
வாகனத் திருட்டைத் தடுக்க ஆன்லைன் போர்ட்டல்
வாகனங்கள், கைபேசிகள், ஆவணங்கள் ஆகியவை திருடப்பட்டால் மின்னணு முறையில் புகார் அளிக்க தில்லி, மத்தியப்பிரதேசம், ஒடிசா, ராஜஸ்தான், உத்தரப்பிரதேசம் ஆகிய 5 மாநிலங்களில் வசதி செய்யப்பட்டுள்ளது.
அனைத்து மாநிலங்களும் இந்த மின்னணு புகார் முறை செயல்படுவது குறித்து தெரிந்து கொண்டு அவற்றை செயல்படுத்த அறிவுறுத்தப்பட்டுள்ளதாக மத்திய சாலைப்போக்குவரத்து மற்றும் நெடுஞ்சாலைத்துறை அமைச்சர் நிதின் கட்கரி, மக்களவையில் எழுத்து மூலம் அளித்த பதிலில் தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1779716
----
(Visitor Counter : 119
சுற்றுச்சூழல் மற்றும் வனத்துறை அமைச்சகம்
காந்தி நகரில் நடைபெறும் ஜி20 ன் இரண்டாவது சுற்றுச்சூழல் பருவநிலை நிலைத்தன்மை பணிக்குழு கூட்டத்தில் நீர்வளம் உள்ளிட்ட முக்கிய அம்சங்கள் குறித்து விவாதிக்கப்பட்டது
ஜி20 அமைப்பின் இரண்டாவது சுற்றுச்சூழல் மற்றும் பருவநிலை நிலைத்தன்மை பணிக்குழு கூட்டம் இரண்டாவது நாளாக காந்திநகரில் இன்று நடைபெற்றது. இதில் பங்கேற்று பேசிய மத்திய சுற்றுச்சூழல் அமைச்சகத்தின் கூடுதல் செயலாளர் திருமதி ரிச்சா சர்மா, பருவநிலை மாற்றத்தை எதிர்கொள்ள ஜி20 நாடுகள் ஒருங்கிணைந்து செயல்பட வேண்டியது அவசியம் என்று கூறினார்.
தொடக்க அமர்வை தொடர்ந்து முதலாவது தொழில்நுட்ப அமர்வு நடைபெற்றது. இதில் நீர்வள மேலாண்மை குறித்து விவாதிக்கப்பட்டது. பின்னர் சுழற்சி பொருளாதாரம் தொடர்பாக இரண்டாவது அமர்வு நடைபெற்றது. ஜி20 உறுப்பு நாடுகள் மற்றும் சிறப்பு அழைப்பாளர்களாக பங்கேற்ற நாடுகளின் பிரதிநிதிகள் ஒவ்வொரு துணை கருப்பொருள்கள் குறித்தும் விரிவாக தங்களது கருத்துக்களை எடுத்துரைத்தனர். இந்தியாவின் திறன் வாய்ந்த செயல்பாடுகளுக்கு அவர்கள் பாராட்டு தெரிவித்தனர்.
AD/PLM/MA/KRS
குடியரசுத் தலைவர் செயலகம்
வெளிநாடு வாழ் இந்தியர் தின மாநாட்டுக்கு இடையே குடியரசுத் தலைவர் திருமதி திரௌபதி முர்மு, கயானா அதிபருடன் பேச்சு நடத்தினார்
மத்திய பிரதேச மாநிலம் இந்தூரில் நடைபெறும் 17-வது வெளிநாடு வாழ் இந்தியர் தின மாநாட்டுக்கு இடையே குடியரசுத் தலைவர் திருமதி திரௌபதி முர்மு, கயானா அதிபர் டாக்டர் முகமது இர்ஃபான் அலியுடன் இன்று பேச்சு நடத்தினார்.
கயானா அதிபரை வரவேற்று பேசிய குடியரசுத் தலைவர், 17-வது வெளிநாடு வாழ் இந்தியர் தின விழா மாநாட்டில் தலைமை விருந்தினராக அவர் பங்கேற்றிருப்பது மகிழ்ச்சியளிப்பதாக கூறினார்.
இந்தியாவும், கயானாவும் புவியியல் ரீதியாக நீண்ட தொலைவை கொண்ட நாடுகளாக பிரிந்து இருந்தாலும், காலனி ஆதிக்கம், பல்வேறு சமுகங்களை கொண்ட கலாச்சாரம் போன்ற விஷயங்களில் ஒரே மாதிரியான அம்சங்களை கொண்டுள்ளதாக அவர் தெரிவித்தார். மிக முக்கியமாக, கயானாவில் அதிக அளவில் உள்ள இந்திய சமுதாயத்தினர் இருநாடுகளுக்கிடையேயான நட்புறவை வலுப்படுத்துபவர்களாக திகழ்கின்றனர் என்று அவர் கூறினார்.
இருநாடுகளுக்கு இடையேயான நல்லுறவு கடந்த சில ஆண்டுகளாக வலுவடைந்து வருகிறது என்று குடியரசுத்தலைவர் குறிப்பிட்டார். இரு நாடுகளுக்கு இடையேயான வர்த்தகமும் தொடர்ந்து அதிகரித்து வருவதாக அவர் கூறினார். கயானாவில் அண்மையில் கண்டுபிடிக்கப்பட்ட எண்ணெய் மற்றும் எரிவாயு வளங்கள், இந்தியாவுக்கும், கயானாவுக்கும் இடையேயான ஒத்துழைப்பு மற்றும் கூட்டு செயல்பாட்டை இத்துறையில் அதிகரிப்பதற்கு அதீத வாய்ப்பாக அமைந்துள்ளன என்று குடியரசுத்தலைவர் தெரிவித்தார். எண்ணெய் மற்றும் எரிசக்தி மதிப்பு தொடரில் இந்தியா நல்ல அனுபவமும், நிபுணத்துவமும் பெற்றிருப்பதாக அவர் கூறினார்.
இருதரப்பு உறவுகளை மேலும் வலுப்படுத்த இந்தியா ஆர்வத்துடன் இருப்பதாக கூறிய குடியரசுத்தலைவர், திறன் கட்டமைப்பு மற்றும் பயிற்சித் துறையில் ஒத்துழைப்பை மேம்படுத்துவதில் இந்தியா மகிழ்ச்சியடைவதாக தெரிவித்தார்.
பல்வேறு சர்வதேச அமைப்புகளில் இந்தியாவின் பிரதிநிதித்துவம் மற்றும் உலகளாவிய பிரச்சனைகளில் இந்தியாவின் முன்னுரிமைகளுக்கு கயானா தொடர்ந்து ஆதரவு அளித்து வருவதற்காக குடியரசுத்தலைவர் திருமதி திரௌபதி முர்மு மகிழ்ச்சியையும், நன்றியையும் தெரிவித்தார்.
தகவல் மற்றும் ஒலிபரப்பு அமைச்சகம்
53-வது இந்திய சர்வதேச திரைப்படவிழா ஊடக பிரதிநிதிகளுக்கு சிவப்பு கம்பளம் விரித்து வரவேற்கிறது
53-வது இந்திய சர்வதேச திரைப்படவிழா ஊடக பிரதிநிதிகளுக்கு சிவப்பு கம்பளம் விரித்து வரவேற்கிறது. கோவாவில் 2022 நவம்பர் 20 முதல் 28 வரை நடைபெற உள்ள இந்த விழா, இந்தியாவை மற்றும் உலகம் முழுவதும் உள்ள நாடுகளைச் சேர்ந்த சிறந்த சமகால மற்றும் பழமையான திரைப்படம் காட்சிகளைக் கொண்டிருக்கும்.
இந்த விழாவில் பிரதிநிதியாக வரவிரும்புவோர் அச்சு, மின்னணு, டிஜிட்டல், இணைய ஊடகங்களை சேர்ந்தவர்களாகவும், 2022, ஜனவரி 1 அன்று 21 வயது நிறைவடைந்தவராகவும் இருக்க வேண்டும். வயது வரம்பை பூர்த்தி செய்தவர் சுதந்திர பத்திரிகையாளராக இருப்பினும், வரவேற்கப்படுவார். https://my.iffigoa.org/extranet/media/ என்ற இணைய முகவரியில் ஊடகவியலாளர்கள் பதிவு செய்து கொள்ளலாம்.
இணைய இணைப்பில் ஐயமோ, வழிகாட்டுதல்களில் குறைபாடோ இருந்தால் iffi-pib[at]nic[dot]in என்ற பத்திரிகை தகவல் அலுவலக  இணைய முகவரியில் அல்லது வேலை நாட்களில், இந்திய நேரப்படி காலை பத்து மணிக்கும் மாலை ஆறு மணிக்கும் இடைப்பட்ட நேரத்தில் +91-832-2956418 என்ற செல்பேசியில் தொடர்பு கொள்ளலாம்.
உங்களின் விண்ணப்பத்தை இணையம் வழியாக 2022 நவம்பர் 5 அன்று  11:59:59-க்குள் சமர்ப்பிக்க வேண்டும்.
பொது நலன் கருதியும் உங்களின் சொந்த நலன் கருதியும் கொவிட்-19-க்கு எதிராக நீங்கள் தடுப்பூசி செலுத்தியிருப்பீர்கள் என்று நம்புகிறோம். தடுப்பூசியின் ஒரு தவணையோ அல்லது அதற்கும் கூடுதலாகவோ செலுத்தியிருந்தால் அதற்கான சான்றிதழை பிரதிநிதி பதிவுக்கான இணையப்பக்கத்தில் பதிவேற்றம் செய்ய வேண்டும். இந்த விழா பற்றி அவ்வப்போது வெளியாகும் தகவல்களை www.iffigoa.org என்ற இணையதளத்திலும், பத்திரிகை தகவல் அலுவலகத்தின் pib.gov.in என்ற இணையதளத்திலும் அறிந்து கொள்ளலாம்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1865549
மின்னணு மற்றும் தகவல் தொழில்நுட்பம்
இந்திய ஒருமைப்பாடு, பாதுகாப்பு மற்றும் இறையாண்மைக்கு எதிரான 118 செயலிகளுக்கு தடைவிதித்து மத்திய அரசு உத்தரவு
தகவல் தொழில்நுட்ப சட்டத்தின் 69ஏ பிரிவின் கீழ் வழங்கப்பட்டுள்ள அதிகாரத்தை பயன்படுத்தி, 118 செயலிகளுக்கு தடைவிதித்து இந்திய அரசின் மின்னணு மற்றும் தகவல் தொழில்நுட்ப அமைச்சகம் உத்தரவு பிறப்பித்துள்ளது.
இந்திய ஒருமைப்பாடு, பாதுகாப்பு மற்றும் இறையாண்மைக்கு எதிரானது என்பதால் இந்த தடை விதிக்கப்படுவதாக மத்திய அரசு தெரிவித்துள்ளது.
இந்த செயலிகள் குறித்து தொடர்ந்து புகார்கள் வந்த வண்ணம் உள்ளன. மேலும், இதுபோன்ற செயலிகள் நாட்டின் இறையாண்மைக்கும், ஒருமைப்பாட்டுக்கும் அச்சுறுத்தலாக இருந்து வருகின்றன என்பதும் தெரிய வந்தது. இதனையடுத்து 118 செயலிகளுக்கு இந்தியாவில் தடை விதிக்கப்படுகிறது என்று மத்திய அரசு தெரிவித்துள்ளது.
ஆண்ட்ராய்டு மற்றும் iOS இயங்குதளங்களில் கிடைக்கக்கூடிய சில கைபேசி செயலிகளை தவறாகப் பயன்படுத்துவது குறித்து வந்த புகார்கள் அடிப்படையிலும் இந்த நடவடிக்கை மேற்கொள்ளப்பட்டதாக கூறப்பட்டுள்ளது
உள்துறை அமைச்சகத்தின் சைபர் கிரைம் மையமும் இந்த செயலிகளை தடைசெய்ய பரிந்துரைத்தாகவும் அரசு கூறியுள்ளது
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1650669
சுகாதாரம் மற்றும் குடும்ப நலத்துறை அமைச்சகம்
தொடர்ந்து 2வது நாளாக, கொவிட் சிகிச்சை பெறுபவர்களின் எண்ணிக்கை 9 லட்சத்துக்கும் கீழ் உள்ளது
இந்தியாவில் கொவிட் சிகிச்சை பெறுபவர்களின் எண்ணிக்கை, தொடர்ந்து குறைந்து வருகிறது. ஒரு மாதத்துக்குப்பின் தொடர்ந்து 2வது நாளாக சிகிச்சை பெறுபவர்களின் எண்ணிக்கை 9 லட்சத்துக்குள் கீழ் உள்ளது.
கடந்த 24 மணி நேரத்தில், சிகிச்சை பெறுபவர்களின் எண்ணிக்கை 8,83,185-ஆக பதிவாகியுள்ளது.
நாட்டின் மொத்த பாதிப்பில் சிகிச்சை பெறுபவர்களின் எண்ணிக்கை 12.65%வீதமாக உள்ளது. இது மொத்த பாதிப்பில் 1/8 பங்கு.
குணமடைந்தவர்களின் மொத்த எண்ணிக்கை 60 லட்சத்தை  நெருங்குகிறது.
கடந்த 24 மணி நேரத்தில், 82,753 பேர் குணமடைந்து வீடு திரும்பியுள்ளனர். அதே நேரத்தில் 73,272 பேருக்கு புதிதாக தொற்று ஏற்பட்டுள்ளது. நாட்டில் குணமடைந்தோர் வீதம் 85.81%-ஆக அதிகரித்துள்ளது.
குணமடைந்தவர்களில் 76% பேர் 10 மாநிலங்கள் / யூனியன் பிரசேங்களைச் சேர்ந்தவர்கள்.
மகாராஷ்டிராவில் அதிக அளவாக ஒரே நாளில் 17 ஆயிரம் பேர் குணமடைந்துள்ளனர்.
கடந்த 24 மணி நேரத்தில் 73,272 பேருக்க புதிதாக தொற்று ஏற்பட்டுள்ளது. 926 பேர் உயிரிழந்துள்ளனர். இவர்களில் 82% பேர் 10 மாநிலங்கள் / யூனியன் பிரதேசங்களைச் சேர்ந்தவர்கள். மகாராஷ்டிராவில் மட்டும் 32%-க்கும் அதிகமானோர் அதாவது 302 பேர் உயிரிழந்துள்ளனர்.
---
(
குறு சிறு மற்றும் நடுத்தர தொழில் துறை அமைச்சகம்
பிரதமரின் வேலைவாய்ப்பு உருவாக்கத் திட்டத்தின் கீழ் கடன் வாங்கித் தருவதாக மோசடி: போலி நபர்களிடம் ஏமாற வேண்டாம் என எச்சரிக்கை
பிரதமரின் வேலைவாய்ப்பு உருவாக்கத்  திட்டத்தின் கீழ் கடன் வாங்கித் தருவதாகக் கூறி ஏமாற்றுபவர்களிடம் இருந்து பொதுமக்களும், தொழில்முனைவு ஆசையில் இருப்போரும் எச்சரிக்கையாக இருக்கும்படி மத்திய சிறு, குறு மற்றும் நடுத்தரத் தொழில்கள் அமைச்சகம் எச்சரிக்கை விடுத்துள்ளது.
இது குறித்து அமைச்சகம் வெளியிட்டுள்ள அறிக்கையில் கூறப்பட்டுள்ளதாவது:
சில தனிநபர்கள் அல்லது முகமைகள் பிஎம்இஜிபி திட்டத்தின் கீழ் கடன் பெற்றுத்தருவதாகக் கூறி, அதற்கான கடன் அனுமதி கடிதத்தை போலியாகத் தயாரித்து அதைக் காட்டி பணம் பறிக்க பொதுமக்கள், தொழில் முனைவு ஆசையில் இருக்கும் இளைஞர்களை அணுகுவதாக அமைச்சகத்தின் கவனத்துக்கு வந்திருக்கிறது. இந்த திட்டத்தின் பெயரைப் பயன்படுத்தி நேர்மையற்ற வகையில் மக்களை ஏமாற்றுவபவர்களை அமைச்சகம் கடுமையாக எச்சரிக்கிறது. ஏமாற்றுவோர் மீது முறைப்படி நடவடிக்கை எடுக்கவும், விசாரணை மேற்கொள்ளவும் அமைச்சகத்தின் சார்பில் இது குறித்து ஏற்கனவே காவல்துறைக்கு தெரிவிக்கப்பட்டுள்ளது.
பிரதமரின் வேலைவாய்ப்பு உருவாக்கும் திட்டம் என்பது மத்திய அரசின் கடனோடு இணைந்த மானிய திட்டமாகும். இது எம்எஸ்எம்இ அமைச்சகத்தால் கடந்த 2008-09ம் ஆண்டு முதல் நாடு முழுவதும் முதல் தலைமுறை தொழில் முனைவோர் குறுநிறுவனங்களை உருவாக்குவதற்காக செயல்படுத்தப்பட்டு வருகிறது.
இந்த திட்டத்தின் கீழ் விண்ணப்பங்கள் பெறுதல், விண்ணப்பத்துக்கான ரசீது வழங்குவது முதல் கடன் அனுமதி, விண்ணப்பதாரர் கணக்கு வைத்துள்ள வங்கிகளுக்கு கடன் தொகையை செலுத்துதல் ஆகிய அனைத்து நடவடிக்கைகளும் காதி மற்றும் கிராம தொழிலகள் ஆணையத்தின் ஒரே ஒரு இணையதளத்தின் வாயிலாக மட்டுமே மேற்கொள்ளப்படுகிறது . இந்த ஒட்டுமொத்த செயல்பாடுகளுக்கும் எந்த வித கட்டணமும் வசூலிக்கப்படுவதில்லை.
பிஎம்இஜிபி திட்டத்தை அனுமதிக்க, முன்னெடுக்க அல்லது எந்த ஒரு நிதி உதவியும் அளிக்க எந்த ஒரு தனிநபருக்கு /முகவருக்கு / இடைத்தரகருக்கு / கிளை நிறுவனங்கள் உள்ளிட்ட அமைப்புகளுக்கு அதிகாரம் அளிக்கப்படவில்லை.
சில தனிநபர்கள் அல்லது முகமைகள் பிஎம்இஜிபி திட்டத்தின் கீழ் கடன் பெற்றுத்தருவதாகக் கூறி, அதற்கான கடன் அனுமதி கடிதத்தை போலியாகத் தயாரித்து அதைக் காட்டி பணம் பறிக்க பொதுமக்கள், தொழில்முனைவு ஆசையில் இருக்கும் இளைஞர்களை அணுகுவது முற்றிலும் சட்டவிரோதமாகும். போலியான நடவடிக்கையாகும். இது போன்ற நேர்மையற்ற செயல்களில் இருந்து பொதுமக்கள் தொடர்ந்து எச்சரிக்கையாக இருக்கும்படி அறிவுறுத்தப்படுகின்றனர்.
இவ்வாறு சிறு குறு மற்றும் நடுத்தர தொழில்கள் அமைச்சகம் வெளியிட்டுள்ள அறிக்கையில் கூறப்பட்டுள்ளது.
தகவல் மற்றும் ஒலிபரப்பு அமைச்சகம்
பயமுறுத்தக்கூடிய, சரிபார்க்கப்படாத செய்திகளைப் பரப்ப வேண்டாம்: ஊடகங்களுக்கு உச்ச நீதிமன்றம் அறிவுறுத்தல்
செய்தித் தாள்கள், மின்னணு மற்றும் சமூக தொலைதொடர்பு ஊடகங்கள் உட்பட அனைத்து ஊடகங்களும் மிகப் பெரும் பொறுப்புணர்வுடன் செயல்பட வேண்டும் என்றும், பயமுறுத்தக்கூடிய, சரிபார்க்கப்படாத செய்திகள் எதுவும், பரப்பப்படவில்லை என்பதை ஊடகங்கள் உறுதி செய்ய வேண்டும் என்றும் ஊடகங்களை உச்சநீதிமன்றம் அறிவுறுத்தியுள்ளது.
பொது முடக்கம் மூன்று மாதங்களுக்கும் மேலாகத் தொடரும் என்று பொய்யான செய்தியினால் ஏற்பட்ட பீதியின் காரணமாகவே, நகரங்களில் பணிபுரியும், பெரும்பாலானவர்கள், வேறு மாநில மக்கள் வெளியேறிச் செல்வது தொடங்கியது என்று உச்சநீதிமன்றம் குறிப்பிட்டுள்ளது. செய்தித் தாள்கள், மின்னணு, சமூக தொலைத்தொடர்பு ஊடகங்கள் மூலம் பரப்பப்பட்ட போலி செய்திகளினால் ஏற்பட்ட பீதியினால் மக்கள் இடம் பெயரத் தொடங்கினர்; இத்தகைய செய்திகளினால் அவர்கள் சொல்லொணாத் துயரத்திற்கு ஆளாகின்றனர்; சிலர் தங்கள் உயிரையும் இழக்க நேரிட்டது; இதைக் கண்டு கொள்ளாமல் இருக்க முடியாது என்று உச்சநீதிமன்றம் கூறியது.
இது குறித்து உச்ச நீதிமன்றம் வெளியிட்டுள்ள ஒரு ஆணையில், உலகளாவிய இந்த தொற்று வெளிப்படையான கலந்துரையாடல்களில் தலையிட வேண்டுமென்று உச்ச நீதிமன்றம் நினைக்கவில்லை; ஆனால் அதே சமயம் ஊடகங்கள் இவை குறித்த அதிகாரபூர்வ செய்திகளை வெளியிட / பிரசுரிக்க வேண்டும் என்று அறிவுறுத்தியுள்ளது. அந்த ஆணையின் முழு விவரமும் இங்கு கொடுக்கப்பட்டுள்ள இணைய தொடர்பு மூலம் படிக்க முடியும்.
https://mib.gov.in/sites/default/files/OM%20dt.1.4.2020%20along%20with%20Supreme%20Court%20Judgement%20copy.pdf
குடியரசுத் தலைவர் செயலகம்
ஜப்பானில் இந்திய குடியரசுத் தலைவர்; பேரரசர் நருஹிட்டோவின் முடிசூட்டு விழாவில் பங்கேற்றார்
இந்தியாவின் முன்னேற்றத்தில் பங்கேற்குமாறு வம்சாவளியினருக்கு குடியரசுத் தலைவர் அழைப்பு
குடியரசுத் தலைவர் திரு. ராம்நாத் கோவிந்த், தமது இரண்டு நாடுகள் –  பயணத்தின் கடைசிப் பகுதியாக நேற்று  டோக்கியோ சென்றடைந்தார்.
இன்று குடியரசுத் தலைவர் இம்பீரியல் அரண்மனையில் நடைபெற்ற ஜப்பான் பேரரசர் நருஹிட்டோவின் முடிசூட்டு விழாவில் கலந்து கொண்டார்.
முடிசூட்டு விழாவில் பங்கேற்ற நேபாள அதிபர் பித்யா தேவி பண்டாரியைச் சந்தித்து பேசினார். இரு தலைவர்களும் கலந்து கொண்ட பேச்சுவார்த்தையில் நேபாளத்துடனான நட்புறவுக்கு இந்தியா தொடர்ந்து முன்னுரிமை அளித்து வருவதாக குடியரசுத் தலைவர் தெரிவித்தார்.
அதன் பின்னர் குடியரசுத் தலைவர் டோக்கியோவில், ஜப்பானுக்கான இந்தியத் தூதர் திரு.சஞ்சய் குமார் வர்மா அளித்த வரவேற்பு நிகழ்ச்சியில், இந்திய வம்சாவளியினர் இடையே உரையாற்றினார்.
இந்தியா மாறுதலான பாதையில் சென்று கொண்டிருக்கிறது என்றும், நமது பொருளாதாரம் வேகமாக வளர்ந்து கொண்டிருக்கிறது என்றும் குடியரசுத் தலைவர் கூறினார். இந்தியாவின் முன்னேற்றத்தில் இந்திய வம்சாவளியினர் பங்கேற்கும் வகையில் மகத்தான வாய்ப்புகளை இந்தியா வழங்குகிறது என்று அவர் கூறினார். நமது கனவுகளையும், தொலைநோக்கையும் எட்டும் வகையில் வம்சாவளியினர் ஆதரவை வழங்க வேண்டுமென்று அவர் கேட்டுக் கொண்டார்.
ஜப்பானுடனான நமது கலாச்சார உறவுகள் வரலாற்று ரீதியில் தொன்றுதொட்டு வந்துள்ளதாகக் குடியரசுத் தலைவர் தெரிவித்தார். நமது பாதுகாப்பு அரசியல் மற்றும் பொருளாதார ஒத்துழைப்பு புதிய உச்சத்தை எட்டியுள்ளதாக அவர் கூறினார். மும்பை-அகமதாபாத் அதிவேக ரயில் திட்டத்தில் ஜப்பானின் பங்கேற்பு நமது ஆழமான பரஸ்பர நம்பிக்கைக்கும், நட்புறவுக்கும் அடையாளமாகத் திகழ்கிறது என்று அவர் தெரிவித்தார். நமது தொழில்நுட்பம் மற்றும் ஒத்துழைப்பை மேலும் அதிகரிக்க, இந்தியா-ஜப்பான் டிஜிட்டல் கூட்டாண்மையை ஏற்படுத்தி இருப்பதாக குடியரசுத் தலைவர் கூறினார்.